รัฐบาลผลักดันสินค้าวัฒนธรรม Soft Power ทั้ง 5 หมวดให้โลกรู้จักเพิ่ม รวมถึงข้าวเหนียวมะม่วง
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวถึงกระแสข้าวเหนียวมะม่วง ว่า เมื่อวานกระทรวงพาณิชย์ได้รายงานเรื่องการส่งออกข้าวเหนียวปีนี้ เฉพาะเดือนมกราคม-กุมภาพันธ์ 2565 ส่งออกไปแล้ว 29,000 ตัน มูลค่า 594 ล้านบาท เพิ่มขึ้นเกือบร้อยละ 11 เมื่อเทียบกับช่วงเดียวกันของปีก่อน ซึ่งตลอดปีที่แล้วไทยส่งออกข้าวเหนียวไปถึง 150,000 ตัน คิดเป็นมูลค่า 3,000 ล้านบาท โดยประเทศที่นิยมบริโภคข้าวเหนียว ได้แก่ จีน สหรัฐอเมริกา ลาว เวียดนาม และญี่ปุ่น ส่วนการส่งออกมะม่วง กระทรวงพาณิชย์ รายงานปีที่แล้วส่งออกมะม่วงรวม 4,440 ล้านบาท แบ่งเป็นมะม่วงสด กว่า 2,900 ล้านบาท เมื่อเทียบกับปี 2563 ส่งออกเพิ่มขึ้น ร้อยละ 50 มะม่วงกระป๋อง 1,505 ล้านบาท เพิ่มขึ้น ร้อยละ 21 ตลาดที่ชอบมะม่วงของไทย ได้แก่ มาเลเซีย เกาหลีใต้ ญี่ปุ่น เมียนมา ลาว สิงคโปร์ รัสเซีย สหรัฐอาหรับเอมิเรตส์ และจีน อย่างไรก็ตาม การจะทำให้ชาวต่างชาติรู้จักข้าวเหนียวมะม่วงมากขึ้น จะต้องไปสอนการมูนข้าวเหนียวด้วย เพราะเพียงข้าวเหนียวกับมะม่วง ยังไม่ถือเป็นข้าวเหนียวมะม่วง ถือเป็นนโยบายของรัฐอยู่แล้ว เพราะเรื่องของอาหาร เป็นส่วนหนึ่งของวัฒนธรรม ส่วนหนึ่งของ Soft Power ที่รัฐบาลต้องการส่งเสริมให้เป็นสินค้าส่งออกทางวัฒนธรรมอยู่แล้ว โดยสินค้าวัฒนธรรมที่อยู่ภายใต้ยุทธศาสตร์ของรัฐบาล มี 5 หมวด ได้แก่ หมวดอาหาร หมวดภาพยนตร์และวิดีทัศน์ หมวดการออกแบบแฟชั่น หมวดศิลปะการป้องกันตัวแบบไทยและหมวดเทศกาลประเพณีไทย